#สำนักงานคณะกรรมการการเลือกตั้ง 

#ประชาสัมพันธ์การให้รางวัลแก่ผู้ชี้เบาะแสในการเลือกตั้ง ส.อบจ. และนายก อบจ.

การกระทำการอันไม่สุจริตหรือเที่ยงธรรมในการเลือกตั้ง ส.อบจ. และนายก อบจ. ที่มีผลทำให้การเลือกตั้งมิได้เป็นไปโดยสุจริตหรือเที่ยงธรรมหรือเป็นไปโดยมิชอบด้วยกฎหมาย ตามระเบียบคณะกรรมการการเลือกตั้งว่าด้วยค่าใช้จ่ายในการแสวงหาข้อมูลข่าวสารและการให้รางวัลแก่ผู้ชี้เบาะแสการกระทำการอันไม่สุจริตหรือเที่ยงธรรมในการเลือกตั้ง พ.ศ. 2562 และที่แก้ไขเพิ่มเติม (ฉบับที่ 2) พ.ศ. 2567 ดังนี้

ผู้ชี้เบาะแสที่ประสงค์จะได้รับรางวัลต้องชี้เบาะแสเกี่ยวกับการกระทำอันไม่สุจริตหรือเที่ยงธรรมในการเลือกตั้งด้วยตนเองต่อพนักงานสืบสวนและไต่สวนหรือผู้ที่คณะกรรมการการเลือกตั้งมอบหมายที่สำนักงานคณะกรรมการการเลือกตั้งหรือสำนักงานคณะกรรมการการเลือกตั้งประจำจังหวัด โดยอย่างน้อยต้องมีรายละเอียด ดังต่อไปนี้

(1) ชื่อและที่อยู่ของผู้ชี้เบาะแส

(2) ชื่อและที่อยู่ของผู้กระทำการอันไม่สุจริตหรือเที่ยงธรรมในการเลือกตั้ง ผู้เกี่ยวข้องและบุคคลที่อาจเป็นพยาน เท่าที่สามารถระบุได้

(3) ข้อมูลหรือข้อเท็จจริงเกี่ยวกับการกระทำอันไม่สุจริตหรือเที่ยงธรรมในการเลือกตั้งที่ชัดเจนเพียงพอ

(4) ลายมือชื่อผู้ชี้เบาะแสทุกหน้าของเอกสาร

กรณีผู้ชี้เบาะแสไม่ประสงค์ลงลายมือชื่อ ก็ให้พิมพ์ลายนิ้วมือของผู้ชี้เบาะแสซึ่งสามารถตรวจพิสูจน์ได้ไว้ในข้อมูลหรือข้อเท็จจริงที่ตนได้ให้ไว้ทุกหน้าของเอกสาร โดยต้องทำต่อหน้าพนักงานสืบสวนและไต่สวนอย่างน้อย 2 คน หรือผู้ที่คณะกรรมการการเลือกตั้งมอบหมาย และให้พนักงานสืบสวนและไต่สวนหรือผู้ที่คณะกรรมการการเลือกตั้งมอบหมายลงลายมือชื่อกำกับไว้

อัตราการให้รางวัลผู้ชี้เบาะแส
กรณี กกต. มีคำสั่งให้เลือกตั้งใหม่

นายก อบจ. ตั้งแต่ 100,000 ไม่เกิน 200,000 บาท

ส.อบจ. ตั้งแต่ 50,000 ไม่เกิน 100,000 บาท

กรณี กกต. มีคำสั่งระงับการใช้สิทธิสมัครรับเลือกตั้งเป็นการชั่วคราว

นายก อบจ. ตั้งแต่ 100,000 ไม่เกิน 300,000 บาท

ส.อบจ. ตั้งแต่ 50,000 ไม่เกิน 200,000 บาท

กรณีศาลฎีกา/ศาลอุทธรณ์ มีคำสั่งเลือกตั้งใหม่

นายก อบจ. ตั้งแต่ 100,000 ไม่เกิน 400,000 บาท

ส.อบจ. ตั้งแต่ 50,000 ไม่เกิน 200,000 บาท

กรณีศาลฎีกา/ศาลอุทธรณ์ มีคำสั่งเพิกถอนสิทธิสมัครรับเลือกตั้ง/เพิกถอนสิทธิเลือกตั้ง

นายก อบจ. ตั้งแต่ 100,000 ไม่เกิน 1,000,000 บาท

ส.อบจ. ตั้งแต่ 50,000 ไม่เกิน 500,000 บาท

   ***หากพบเห็นการกระทำทุจริตในการเลือกตั้ง สามารถแจ้งได้ที่สำนักงานคณะกรรมการการเลือกตั้ง หรือสำนักงานคณะกรรมการการเลือกตั้งประจำจังหวัด หรือรายงานรายละเอียดเหตุการณ์ผ่านข้อความ ภาพ เสียง วิดีโอ ได้ที่แอปพลิเคชันตาสับปะรด.
#สำนักงานคณะกรรมการการเลือกตั้ง #ประชาสัมพันธ์การให้รางวัลแก่ผู้ชี้เบาะแสในการเลือกตั้ง